3 ผู้บริหาร BBIK โยนบิ๊กล็อต 2 รอบ 3% ปิดจ๊อบปรับโครงสร้างถือหุ้น รับแผนเพิ่มทุน
BBIK เผย 3 ผู้บริหาร ““พชร-ปกรณ์-พิพัฒน์” โยนบิ๊กล็อตอีกครั้ง 847,000 หุ้น รวม  2 รอบ เพิ่มเป็น 3 ล้านหุ้น หรือคิดเป็น 3% มูลค่ารวม 417 ลบ. ปิดจ๊อบปรับโครงสร้างถือหุ้น รับแผนเพิ่มทุน
BBIK เผย 3 ผู้บริหารโยนบิ๊กล็อต 2 รอบ รวม 3 ล้านหุ้น หรือคิดเป็น 3% ปิดจ๊อบปรับโครงสร้างถือหุ้น รับแผนเพิ่มทุน
8 ก.พ. 2566

บริษัท บลูบิค กรุ๊ป จำกัด (มหาชน) หรือ BBIK สรุปทำรายการ Big Lot จำนวน 2 รอบ วันที่ 3 และ 8 ก.พ.66 มูลค่ารวม 417 ล้านบาท ตามแผนการปรับโครงสร้างการถือครองหุ้นของกลุ่มผู้ถือหุ้นรายใหญ่ผ่านการโอนหุ้นระหว่างกันเพื่อสิทธิประโยชน์ทางภาษีจากแผนเพิ่มทุนที่คาดว่าจะแล้วเสร็จในไตรมาส 1/65 โดยหลังปรับโครงสร้างการถือหุ้น สัดส่วนหุ้นผู้บริหารยังคงเท่าเดิมที่ 52.56%
โดยนายพชร  อารยะการกุล ประธานเจ้าหน้าที่บริหาร นายปกรณ์  เจียมสกุลทิพย์ กรรมการบริษัทฯ และผู้ถือหุ้นใหญ่อันดับ 3 และนายพิพัฒน์ ประภาพรรณพงศ์ กรรมการบริษัทฯ ได้ทำการโอนหุ้นผ่านกระดาน Big Lot รวมทั้งสิ้น 3% หรือ 3,000,000 หุ้น ของจำนวนหุ้นทั้งหมดของบริษัทฯ ในราคาเฉลี่ยหุ้นละ 139 บาท ให้แก่บริษัท บลูบิค กรุ๊ป โฮลดิ้ง จำกัด ผู้ถือหุ้นใหญ่อันดับ 1 ของ BBIK เพื่อให้เข้าเกณฑ์รับสิทธิประโยชน์ทางภาษี 10% หลังหุ้น Dilute จากแผนเพิ่มทุนเพื่อเสริมแกร่งธุรกิจระยะยาว
สำหรับรายละเอียดการทำ Big Lot ให้กับ บริษัท บลูบิค กรุ๊ป โฮลดิ้ง จำกัดในครั้งนี้ ได้แบ่งการทำรายการออกเป็นทั้งหมด 2 ครั้ง ได้แก่
ครั้งที่ 1 : วันที่ 3 ก.พ.66 จำนวน 2,153,000 หุ้น คิดเป็น 2.15% ในราคาเฉลี่ยหุ้นละ 139 บาท มูลค่า 299.26 ล้านบาท
ครั้งที่ 2 : วันที่ 8 ก.พ.66 อีกจำนวน 847,000 หุ้น คิดเป็น 0.85% ในราคาเฉลี่ยหุ้นละ 139 บาท มูลค่า 117.73 ล้านบาท
โดยการถือครองหุ้นเกิน 25% ของบริษัท บลูบิค กรุ๊ป โฮลดิ้ง จำกัด ซึ่งเป็นนิติบุคคลทำให้ได้รับสิทธิประโยชน์ยกเว้นภาษี 10% จากเงินปันผลที่ได้รับจาก BBIK
ทั้งนี้หลังการปรับโครงสร้างหุ้น สัดส่วนการถือหุ้นของ บลูบิค กรุ๊ป โฮลดิ้ง จำกัด ได้เพิ่มขึ้นเป็น 28% จาก 25% ในขณะที่สัดส่วนการถือหุ้นของนายพชร อยู่ที่ 15.01% ลดลงจาก 16.86% ตามด้วยนายปกรณ์ 8.93% ลดลงจาก 10% และนายพิพัฒน์อยู่ที่ 0.62% ลดลงจาก 0.70% อย่างไรก็ตาม การเปลี่ยนแปลงโครงสร้างดังกล่าวไม่มีผลกระทบต่ออำนาจในการควบคุมบริษัทฯ นโยบายการดำเนินธุรกิจ และโครงสร้างของคณะกรรมการบริษัทและผู้บริหาร